钦定古今图书集成/明伦汇编/官常典/第675卷 > 董寻
## 钦定古今图书集成/明伦汇编/官常典/第675卷 > 董寻

按《魏志明帝本纪》注：《魏略》曰：“明帝徙长安诸钟簴、骆
驼、铜人、承露盘，又铸黄龙、凤凰各一，起土山于芳林
园西北陬，使公卿群僚皆负土成山，树松竹杂木善
草于其上，捕山禽杂兽置其中。司徒军议掾河东董
寻上书谏曰：‘臣闻古之直士，尽言于国，不避死亡。故
周昌比高祖于桀纣，刘辅譬赵后于人婢。天生忠直’”，
虽白刃沸汤，往而不顾者，诚为时主爱惜天下也。建
安以来，野战死亡，或门殚户尽，虽有存者，遗孤老弱。
若今宫室狭小，当广大之，犹宜随时，不妨农务，况乃
作无益之物，黄龙凤凰，九龙承露盘，土山渊池，此皆
圣明之所不兴也，其功参倍于殿舍，三公九卿，侍中
尚书，天下至德，皆知非道而不敢言者，以陛下春秋
方刚，心畏雷霆。今陛下既尊群臣，显以冠冕，被以文
绣，载以华舆，所以异于小人，而使穿方举土，面目垢
黑，沾体涂足，衣冠潦倒，毁国之光，以崇无益，甚非谓
也。孔子曰：“君使臣以礼，臣事君以忠。”无忠无礼，国何
以立？故有君不君，臣不臣，上下不通，心怀郁结，使阴
阳不和，灾害屡降，凶“恶之徒，因间而起。谁当为陛下
尽言是者乎？又谁当千万乘以死为戏乎？臣知言出
必死，而臣自比于牛之一毛。生既无益，死亦何损？秉
笔流涕，心与世辞。臣有八子，臣死之后，累陛下矣。”将
奏，沐浴。既通。帝曰：“董寻不畏死邪？”主者奏收寻，有诏
勿问。后为贝丘令，清省得民心。